b'\n_START_ARTICLE_\nOriginatorsko zdravilo\n_START_PARAGRAPH_\nOriginatorsko ali izvorno ali inovativno zdravilo (tudi originalno zdravilo) je zdravilo, ki vsebuje novo u\xc4\x8dinkovino, za katero je pridobljeno dovoljenje za promet praviloma na podlagi lastnih \xc5\xa1tudij proizvajalca, ki dokazujejo njegovo varnost, kakovost in u\xc4\x8dinkovitost._NEWLINE_V zadnjih dveh desetletjih je farmacevtska industrija do\xc5\xbeivljala znatno rast in na tr\xc5\xbei\xc5\xa1\xc4\x8du se je pojavilo okoli 100 originatorskih zdravil (napr. atorvastatin, klopidogrel), ki so pomenila tudi velik zaslu\xc5\xbeek: njihova prodaja je predstavljala okoli polovico celotne prodaje zdravil glavnih farmacevtskih podjetij. \xc5\xa0tevilnim originatorskin zdravilom, ki so prina\xc5\xa1ala proizvajalcem velike zaslu\xc5\xbeke, se bli\xc5\xbea potek patenta. V na\xc4\x8drtih proizvajalcev je \xc4\x8dedalje manj takih novih zdravil in obdobje masovno prodajanih originatorskih zdravil se izteka. Trendi ka\xc5\xbeejo na postopen premik proizvajalcev originatorskih zdravil k t. i. ni\xc5\xa1nim zdravilom, torej zdravilom, namenjenih manj\xc5\xa1im skupinam bolnikov.\n_START_SECTION_\nPrimerjava z generi\xc4\x8dnimi zdravili\n_START_PARAGRAPH_\nPo poteku patentne za\xc5\xa1\xc4\x8dite in drugih oblik za\xc5\xa1\xc4\x8dite intelektualne lastnine, ki omogo\xc4\x8dajo originatorskem zdravilu ekskluzivnost na trgu, lahko po pridobitvi za promet na tr\xc5\xbei\xc5\xa1\xc4\x8de vstopijo generi\xc4\x8dna (ve\xc4\x8dizvorna) zdravila, ki so terapevtsko enakovredna, vendar praviloma cenej\xc5\xa1a. Razlika v ceni je posledica dejstva, da proizvajalec originatorskih zdravil znaten del zaslu\xc5\xbeka vlaga v drag razvoj novih zdravilnih u\xc4\x8dinkovin, proizvajalec generi\xc4\x8dnega zdravila pa nima visokih stro\xc5\xa1kov z razvojem u\xc4\x8dinkovine in opravljanjem vseh \xc5\xa1tudij varnosti, kakovosti in u\xc4\x8dinkovitosti, temve\xc4\x8d le posnema originalno zdravilo in doka\xc5\xbee biolo\xc5\xa1ko ekvivalenco (enakovredno biolo\xc5\xa1ko uporabnost) z njim.'